(Ortografía tradicional) Li Jesús quixye ajcuiꞌ reheb:
—La̱in chanchanin li xto̱nal li uvas.
Ut lin Yucuaꞌ joꞌ jun li nasabesin re.
Li ani incꞌaꞌ naxba̱nu li cꞌaꞌru naraj lin Yucuaꞌ,
aꞌan chanchan li rukꞌ li cheꞌ li na-isi̱c xban nak incꞌaꞌ nau̱chin.
Abanan li ani naxba̱nu li cꞌaꞌru naraj lin Yucuaꞌ,
aꞌan chanchan li rukꞌ li cheꞌ li nau̱chin.
Ut li na-iloc re naxsabesi re nak tixqꞌue nabal li ru.
La̱ex chanchanex li cha̱bil rukꞌ li cheꞌ li nau̱chin chi nabal xban nak sabesinbil chic ru.
La̱ex ac ti̱c chic le̱ yuꞌam xban lix ya̱lal xinchꞌolob che̱ru.
Cua̱nkex cuiqꞌuin ut la̱in cua̱nkin e̱riqꞌuin.
Joꞌ li rukꞌ li cheꞌ,
cui incꞌaꞌ letzlo riqꞌuin lix to̱nal,
incꞌaꞌ naru nau̱chin.
Joꞌcan ajcuiꞌ la̱ex.
Cui incꞌaꞌ cua̱nkex cuiqꞌuin,
incꞌaꞌ ta̱ru̱k texqꞌui̱k saꞌ le̱ pa̱ba̱l.
La̱in joꞌ li xto̱nal li uvas ut la̱ex joꞌ li rukꞌ.
Cui cua̱nkex cuiqꞌuin ut la̱in cua̱nkin e̱riqꞌuin,
la̱ex texcua̱nk saꞌ ti̱quilal ut texqꞌui̱k saꞌ le̱ pa̱ba̱l.
Yal e̱junes ma̱cꞌaꞌ naru te̱ba̱nu.
Li ani incꞌaꞌ ta̱cua̱nk cuiqꞌuin ta̱isi̱k joꞌ nak nayoqꞌueꞌ li rukꞌ li cheꞌ li incꞌaꞌ us.
Nak nachakic nacuteꞌ saꞌ xam ut nacꞌat.
Cui la̱ex cua̱nkex cuiqꞌuin ut te̱ba̱nu li cꞌaꞌru xinye e̱re,
ta̱qꞌuehekꞌ e̱re chixjunil li cꞌaꞌru te̱tzꞌa̱ma.
Nequeqꞌue xlokꞌal lin Yucuaꞌ riqꞌuin li cha̱bilal nequeba̱nu.
Cui yo̱kex chixba̱nunquil li cꞌaꞌru naraj li Dios,
la̱exak tzꞌakal intzolom.
La̱in nequexinra la̱ex joꞌ nak ninxra lin Yucuaꞌ la̱in.
Chexcua̱nk cuiqꞌuin re nak texinra chi junelic.
Cui te̱ba̱nu li cꞌaꞌru ninye e̱re,
la̱in texinra junelic.
La̱in xinba̱nu li cꞌaꞌru xye cue lin Yucuaꞌ ut aꞌan junelic niquinixra la̱in.
La̱in ninye e̱re aꞌin re nak textzꞌako̱nk riqꞌuin lix sahil inchꞌo̱l la̱in.
Cui te̱ba̱nu li cꞌaꞌru ninye e̱re,
numtajenakak xsahil e̱chꞌo̱l la̱ex.
Aꞌan aꞌin li chakꞌrab li ninqꞌue e̱re nak cherahak e̱rib che̱ribil e̱rib joꞌ nak nequexinra la̱in.
Li rahoc chi tzꞌakal aꞌan nak junak tixkꞌaxtesi lix yuꞌam saꞌ xcꞌabaꞌ li ras ri̱tzꞌin.
Cui te̱ba̱nu li cꞌaꞌru ninye e̱re,
la̱exak li raro̱kex inban.
La̱ex ma̱cuaꞌakex chic yal aj cꞌanjel xban nak junak laj cꞌanjel incꞌaꞌ naxnau cꞌaꞌru yo̱ lix patrón.
Abanan la̱in xinye e̱re chixjunil li naxye cue lin Yucuaꞌ.
Aꞌan naxcꞌut nak raro̱quex inban.
Ma̱cuaꞌ la̱ex xexsicꞌoc cuu la̱in.
La̱in ban xinsicꞌoc e̱ru la̱ex ut xexinxakab chixba̱nunquil li ti̱quilal.
Le̱ ti̱quilal incꞌaꞌ ta̱osokꞌ.
Ta̱cua̱nk ban chi junelic.
Ut lin Yucuaꞌ tixqꞌue e̱re chixjunil li te̱tzꞌa̱ma saꞌ incꞌabaꞌ la̱in.
Aꞌan aꞌin li yo̱quin chixyebal e̱re nak cherahak e̱rib che̱ribil e̱rib.—